b'\n_START_ARTICLE_\n\xc4\x8crni \xc5\xbeol\xc4\x8d\n_START_PARAGRAPH_\n\xc4\x8crni \xc5\xbeol\xc4\x8d je eden od \xc5\xa1tirih telesnih sokov (poleg krvi, sluzi in rumenega \xc5\xbeol\xc4\x8da) v gr\xc5\xa1ko-rimski humoralni medicini. Opisovali so ga kot goste ostanke fermentacije v jetrih, ki po vrani\xc4\x8dni veni dotekajo v vranico, ta jih predela, neuporabne ostanke pa izlo\xc4\x8di v \xc5\xbeelodec skozi kratke \xc5\xbeelod\xc4\x8dne vene. \xc4\x8crni \xc5\xbeol\xc4\x8d naj bi prevladoval pri melanholi\xc4\x8dnem temperamentu; v starogr\xc5\xa1kem jeziku so \xc4\x8drni \xc5\xbeol\xc4\x8d imenovali melan chole._NEWLINE_V humoralni medicini je \xc4\x8drni \xc5\xbeol\xc4\x8d veljal za tisti telesni sok, ki je najbolj podvr\xc5\xbeen prekomerni prisotnosti v telesu in kvarnim vplivom na zdravje. Njegovo preobilje so pripisovali razli\xc4\x8dnim okolijskim (jesensko hladno in suho vreme), prehranskim (hladna hrana in pija\xc4\x8da, stradanje, neredno prehranjevanje itd.), higienskim vzrokom in vzrokom \xc5\xbeivljenjskega sloga (pono\xc4\x8devanje, prekomerna izpostavljenost stresu ali prepogosto predajanje spolnosti ...). Prekomerna prisotnost \xc4\x8drnega \xc5\xbeol\xc4\x8da v telesu naj bi se kazala v obliki raznih bolezenskih znakov, kot so \xc5\xbeiv\xc4\x8dnost, tesnobnost, vrtoglavica, nespe\xc4\x8dnost, slaba prekrvljenost telesa, motnje apetita ...'